**H O T Ă R Â R E**

privind încheierea Acordului de parteneriat între Județul Alba, Județul Bihor și Județul Cluj pentru dezvoltarea și promovarea turistică a zonei carstice a Munților Apuseni „Țara de Piatră. Paradisul carstic al României”

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 102 din 18.06.2021 privind aprobarea încheierii Acordului de parteneriat între Județul Alba, Județul Bihor și Județul Cluj privind dezvoltarea și promovarea turistică a zonei carstice a Munților Apuseni  „Țara de Piatră. Paradisul carstic al României”, propus de Preşedintele Consiliului Judeţean Cluj, domnul Alin Tişe, care este însoţit de Referatul de aprobare cu nr. 22233/18.06.2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 22233/18.06.2021 şi de Avizul cu nr. 22233 din 22.06.2021 adoptat de Comisia de specialitate nr. 1, în baza art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Luând în considerare prevederile art. 123 – 140 și ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

În conformitate cu prevederile:

* art. 89 alin. (8) şi ale art. 173 alin. (1) lit. d) și e), alin. (5) lit. i) – j), l) și n) şi alin. (7) lit. c) din Ordonanţa de urgenţă a Guvernului nr. 57/2019 privind Codul administrativ, cu modificările și completările ulterioare;
* art. 35 alin. (1) din Legea privind finanțele publice locale nr. 273/2006, cu modificările și completările ulterioare,
* Hotărârii Guvernului nr. 558/2017 privind aprobarea Programului pentru dezvoltarea investiţiilor în turism - Masterplanul investiţiilor în turism - şi a criteriilor de eligibilitate a proiectelor de investiţii în turism;
* Strategiei de dezvoltare a Județului Cluj 2014-2020 aprobată prin Hotărârea Consiliului Județean Cluj nr. 152/2012;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

 **hotărăşte:**

**Art. 1. (1)** Se aprobă încheierea Acordului de parteneriat între Județul Alba, Județul Bihor și Județul Cluj pentru dezvoltarea și promovarea turistică a zonei carstice a Munților Apuseni  „Țara de Piatră. Paradisul carstic al României” cuprins în **anexa** care face parte integrantă din prezenta hotărâre.

**(2)** Se mandatează Preşedintele Consiliului Judeţean Cluj, domnul Alin Tişe, ca în numele şi pentru județul Cluj, prin Consiliul Judeţean Cluj, să semneze acordul de parteneriat precizat la alin. (1), inclusiv eventualele acte adiționale la acesta.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcția Generală Buget-Finanţe, Resurse Umane; Direcția Urbanism și Amenajarea Teritoriului; Direcția Dezvoltare și Investiții-; Direcţia de Administrare a Domeniului Public şi Privat al Judeţului Cluj; Direcția Administrație și Relații Publice-Serviciul Centrul Național de Informare și Promovare Turistică – Cluj; și Serviciul Public Județean Salvamont-Salvaspeo Cluj.

**Art. 3.** Prezenta hotărâre se comunică Direcţiei Generale Buget-Finanţe, Resurse Umane; Direcției Urbanism și Amenajarea Teritoriului; Direcției Dezvoltare și Investiții; Direcţiei de Administrare a Domeniului Public şi Privat al Judeţului Cluj; Direcției Administrație și Relații Publice-Serviciul Centrul Național de Informare și Promovare Turistică – Cluj; Serviciului Public Județean Salvamont-Salvaspeo Cluj; U.A.T. Județul Alba; U.A.T. Județul Bihor, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet „www.cjcluj.ro".

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 101 din 30 iunie 2021**

*Prezenta hotărâre a fost adoptată cu 34 de voturi “pentru”, fiind astfel respectate prevederile legale privind majoritatea de voturi necesară.*